Det finnes ingen nei-organisasjon

Ja-siden har brukt over 200 millioner

HEIA NORGE? Onsdag skal Høyres gruppe i Stortinget gi råd til Erna Solberg om hva hun bør gjøre med den norske OL-saken. Her er hun på plass under Sotsji-OL 2014. Foto:Lise Åserud,NTB scanpix

Slik har OL-lobbyistene jobbet

Tidligere idrettsstjerner, samfunnstopper og First House-konsulenter: I det stille har OL-forkjemperne pøst ut penger i et forsøk på å snu stemningen i det norske folk.

Oppdatert 23. oktober 2015

Artikkelen er over fem år gammel

Stortingspolitiker Geir Pollestad (Sp) opplevde lenge lobbyvirksomheten som «massiv»:

– Hva gjelder demokrati, så er det rått parti. Ressursbruken har vært enorm. Men ja-folket har fått lite igjen for pengebruken sin, bemerker han overfor VG.

Pollestad frontet sitt nei-syn på Facebook i sommer. Da merket han også hvordan OL-lobbyistene raskt mistet interessen for ham.

LES OGSÅ: Dette er IOCs krav til Oslo OL – kan bli to ukers pampefest

Påvirkningskraft

Noen av dem som har jobbet for Oslo-OL: – Kristin Krohn Devold, direktør i NHO reiseliv – Yngve Hågensen, tidligere LO-leder – Jan Åge Fjørtoft, fotballprofil og programleder – Stine Lise Hattestad Bratsberg, OL-gullvinner – Bjørn Dæhlie, OL-gullvinner – Stian Berger Røsland (H), byrådsleder i Oslo – Fabian Stang (H), ordfører i Oslo – Libe Rieber-Mohn, Ap-politiker – Kjetil André Aamodt, OL-gullvinner – Espen Lund, fungerende president i Det internasjonale kickboxingforbundet – Norvald Mo, leder av Oslo idrettskrets – PR-byåret First House – Konsulentselskapet Gyro – Arne Hjeltnes, konsulent – Børre Rognlien, idrettspresident – Gerhard Heiberg, IOC-medlem – Jorodd Asphjell, visepresident i NIF og stortingspolitiker - Tom Tvedt, tidl. fylkesordfører for Ap, styremedlem i NIF – Eli Grimsby, direktør for Oslo 2022 Vis mer

Lobbyistene skal ha laget spesifikke analyser over hvilke politikere som mener hva. Folkevalgte som alt har bestemt seg, bruker man ikke mye tid på. Men de usikre har ofte blitt kontaktet av idrettsledere fra hjemfylket. Disse har større påvirkningskraft enn sentrale idrettsledere, blir det sagt.

– Jeg ble en periode invitert på en rekke ulike møter, samtidig som det kom mange telefoner og e-poster om temaet. Og så ble jeg selvfølgelig kontaktet «tilfeldig». Det kunne være partikolleger eller folk fra idretten, sier en annen nei-mann på Stortinget, Arve Kambe (H).

– Hadde du inntrykk av at det var et stort apparat som sto bak?

– Ja. Her har det vært «konstruerte argumenter» som virket iscenesatt av andre. Det begynte med hvor fantastisk Paralympics ville bli. Da det argumentet dabbet av, så fortsatte det med folkehelse, friluft og annet «la-la-la», sier Kambe.

Alle formelle kanaler

Oslo kommune hadde per i går brukt 185 millioner kroner på jobben med å skaffe byen OL i 2022. I dag er 28 personer engasjert i den kommunale OL-etaten

Hele denne summen har imidlertid ikke gått til informasjonsarbeid: Etaten har også lagt vekt på å jobbe frem blant annet reguleringsplaner som kan komme samfunnet til gode - uavhengig av om Oslo skal arrangere OL eller ikke.

I tillegg har Norges idrettsforbund satt av 26 millioner kroner til samme formål de to siste årene.

LES OGSÅ: Høyre nærmer seg betinget OL-ja

Idrettspresident Børre Rognlien har en fortid som Høyre-politiker, og tok i år turen til partiets landsmøte første gang på flere år. Der spiste han lunsj med sentrale politikere i partiet.

HYRET INN I: Den legendariske vinteridrettsutøveren Bjørn Dælie er positiv til Oslo OL 2022. Foto:Geir Otto Johansen,

– Vi jobber gjennom alle formelle kanaler. Vi har hatt møter med alle de parlamentariske lederne. Og det har vært møte med kulturkomiteen. Det hender jo også at vi treffer noen kjente på gaten, sier idrettspresidenten.

Under seg på rangstigen i NIF, har han Jorodd Asphjell. Han er 1. visepresident i organisasjonen, men sitter samtidig på Stortinget for Arbeiderpartiet. Styremedlem Tom Tvedt er tidligere fylkesordfører for Ap i Rogaland.

Og i søkerkomiteen Oslo2022 er både byrådslederen og ordføreren fra Oslo – begge fra Høyre – sentralt plassert.

Men Rognlien og NIF bruker også andre i arbeidet med å få OL til Oslo: Bjørn Dæhlie har vært svært sentral. Det samme har Birgit Skarstein fra NRK-serien «Ingen Grenser» og Kjetil André Aamodt vært.

Foredrag

De to har holdt minst ett foredrag for stortingsgruppen til Fremskrittspartiet, og minst to foredrag for Høyre, får VG opplyst.

Med på laget er også den tidligere fotballspilleren Jan Åge Fjørtoft, som har vært engasjert for å få et OL til Oslo. Og da en sentral politiker frontet sitt nei-standpunkt i offentligheten, ble vedkommende raskt kontaktet per brev av Arne Hjeltnes. Også han viste seg å være en brikke i spillet.

HYRET INN II: Jan Åge Fjørtoft, tidligere fotballspiller og fotballtrener. Foto:Frode Hansen,VG

Mens partiveteraner som Kåre Willoch (H) og Thorvald Stoltenberg (Ap) gikk ut og sa nei til et OL, så lette ja-siden etter folk på motsatt fløy. VG har blitt kontaktet av OL2022 med spørsmål om avisen vil prate med profiler som Telenor-sjef Jon Fredrik Baksaas og tidligere LO-leder Yngve Hågensen.

– Styrkeforholdet i denne saken handler ikke om hvem som uttrykker seg i offentligheten, men hvem som har flest møter med beslutningstagerne, mener den profilerte sportsbloggeren Andreas Selliaas til VG.

Han har bakgrunn fra PR-bransjen og som tidligere ansatt i NIF. For tre måneder siden trodde han slaget var tapt for OL-forkjemperne. Nå er han mer usikker.

VG vet at det omdiskuterte PR-byrået First House har vært benyttet av Norges idrettsforbund siden 2010. Bruken økte imidlertid markant da det en periode lå an til å bli nei i folkeavstemningen om OL i Oslo høsten 2013. Etter det VG forstår brukes ikke lenger First House.

Egen PR-gruppe

Hvor mange millioner idrettsforbundet har brukt på First House de siste årene, har idrettsledelsen gjentatte ganger nektet å fortelle VG.

LES OGSÅ: Folket sier ja til billig OL

Men det omtales som svært sannsynlig at First House spilte en sentral rolle i OL-kampen, med strategilegging, medierådgiving og skriving av kronikker.

I tillegg har Oslo2022 sin egen PR-gruppe. Der sitter blant annet tidligere forsvarsminister Kristin Krohn Devold, Yngve Hågensen og volleyballpresident Stein-Gunnar Bondevik. I sommer kontaktet de sjømatnæringen i Kyst-Norge i håp om støtte.

HYRET INN III: Kristin Krohn-Devold, direktør i NHO reiseliv, ønsker seg norsk OL i 2022. Foto:Terje Bringedal,

Man ønsket å gi OL-søknaden en «distriktsprofil» – men ble møtt med en kald skulder. Saken ble derfor ikke kjent før nettstedet Nord 24 avslørte den.

Mens OL-forkjemperne er godt organisert og høster støtte fra PR-rådgivere og sentrale politikere, er nei-siden vanskeligere å definere.

VG vet at sentrale samfunnsdebattanter ved flere anledninger har drøftet tanken om å organisere en mer formell nei-side. Ideen har imidlertid aldri blitt realisert – fordi enkelte har tatt til orde for at ting har gått på skinner allerede.

Toppene i Idretts-Norge gjør allerede en god nok jobb for nei-siden, har VG blitt fortalt.

I praksis er det Minerva-kommentator Jan Arild Snoen, tidligere sponsorkonge Jacob Lund, Rødt-leder Bjørnar Moxnes, Nordlys-redaktør Lasse Jangås og jurist Stig Eidissen som på frivillig basis har ledet an i kampen mot en norsk søknad.

– Det at denne saken ikke er vunnet av ja-siden, tyder på at man ikke skal undervurdere folks evne til å tenke selv. Den viser hvor vanskelig det er å kjøpe folks oppslutning, sier Arve Kambe (H).

Publisert: 01.10.14 kl. 12:34 Oppdatert: 23.10.15 kl. 14:50

Les også